62021TJ0330_RES
Byla T‑330/21
EWC Academy GmbH
prieš
Europos Komisiją
2022 m. gruodžio 21 d. Bendrojo Teismo (devintoji kolegija) sprendimas
„Socialinė politika – Dotacijos, skirtos įmonės valdymo iniciatyvas skatinantiems veiksmams – Kvietimas teikti pasiūlymus VP/2020/008 – Draudimas dalyvauti juridinio asmens statuso neturinčioms Europos darbo taryboms – Reglamento (ES) 2018/1046 197 straipsnio 2 dalies c punktas“
Europos Sąjungos biudžetas – Sąjungos finansinė parama – Dotacijos, skirtos įmonės valdymo iniciatyvas skatinantiems veiksmams – Dotacijos skyrimo procedūra ir susitarimas dėl dotacijos – Kvietimas teikti pasiūlymus – Tinkamumo kriterijai – Juridinio asmens statuso neturintys subjektai – Įrodymai, patvirtinantys tokių subjektų finansinį pajėgumą – Įrodymų apribojimas metinėmis ataskaitomis arba savo banko sąskaitomis – Neleistinumas
(Europos Parlamento ir Tarybos reglamento 2018/1046 197 straipsnio 2 dalies c punktas)
(žr. 37, 38, 39, 41, 44 punktus ir rezoliucinę dalį)
Santrauka
2020 m. birželio 2 d. buvo paskelbtas kvietimas teikti pasiūlymus dėl dotacijų, skirtų įmonės valdymo iniciatyvas skatinantiems veiksmams (
1
). Kvietime teikti pasiūlymus, kuris buvo susijęs su Europos Komisijos sprendimu (
2
), buvo nurodyta, kad pareiškėjai, pagrindiniai vadovai ir bendrapareiškėjai, galintys dalyvauti teikiant pasiūlymus, turi būti, be kita ko, juridiniai asmenys arba darbuotojų atstovai, pavyzdžiui, darbo tarybos. Teikti pasiūlymus taip pat galėjo pagal taikytiną nacionalinę teisę juridinio asmens statuso neturinčios socialinių partnerių organizacijos (
3
). Galiausiai šiame kvietime buvo nurodyta, kad pareiškėjai, projekto vadovai ir bendrapareiškėjai turi turėti tvirtą finansinį pajėgumą, kad galėtų tęsti veiklą per visą veiksmų laikotarpį ir prireikus prisidėti prie jų finansavimo.
Ieškovė, mokymo ir konsultavimo bendrovė, kurios specializacija – darbuotojų atstovavimas esant tarptautiniam kontekstui, taip pat bendrovių Mayr-Melnhof Packaging ir DS Smith plc Europos darbo tarybos susivienijo į konsorciumą, kad galėtų pateikti paraišką, atsakydamos į kvietimą teikti pasiūlymus. 2020 m. liepos 30 d. ieškovė pateikė dotacijos paraišką ir nurodė minėtas Europos darbo tarybas kaip bendrapareiškėjas (toliau – tarybos bendrapareiškėjos). Prie paraiškos buvo pridėta šių tarybų pirmininkų garbės deklaracija, patvirtinanti, kad jos turi reikalaujamus finansinius ir veiklos pajėgumus.
Komisija iš pradžių paprašė ieškovės pateikti tarybų bendrapareiškėjų registracijos nacionalinėse viešosios valdžios institucijose įrodymą. Ieškovė atsakė, kad jas steigiant registracija nereikalinga ir joms atstovauja jų pirmininkai. Tada Komisija paprašė ieškovės pateikti papildomus dokumentus, įskaitant formą „Teisinė padėtis“. Atsakydama ieškovė pranešė, kad tarybos bendrapareiškėjos nėra juridiniai asmenys, todėl negali pateikti jokio tai patvirtinančio dokumento.
Remdamasi Finansiniu reglamentu Komisija nurodė ieškovei pateikti įrodymų dėl vienos iš dviejų Europos darbo tarybų finansinio pajėgumo: ji pareikalavo šios tarybos balanso, taip pat pelno ir nuostolių ataskaitos. Ieškovė atsakė negalinti įvykdyti šio reikalavimo.
2021 m. balandžio 14 d. sprendimu Komisija nusprendė atmesti ieškovės, kaip konsorciumo koordinatorės, atsakant į kvietimą teikti pasiūlymus pateiktą dotacijos paraišką (toliau – ginčijamas sprendimas). Komisija visų pirma nusprendė, kad tarybos bendrapareiškėjos neatitinka Finansinio reglamento 197 straipsnio 2 dalies c punkte ir kvietimo teikti pasiūlymus 8.1 punkte nustatytų sąlygų. Konstatavusi, kad šios tarybos neatitiko nustatytų tinkamumo sąlygų, Komisija nusprendė, kad ieškovė neatitiko minimalaus tinkamumo kriterijaus, nurodyto kvietimo teikti pasiūlymus 6.1 punkto b papunktyje, todėl paraiška turėjo būti atmesta visa.
SESV 263 straipsniu grindžiamu ieškiniu ieškovė prašė panaikinti ginčijamą sprendimą. Grįsdama savo ieškinį ji iš esmės nurodė tris pagrindus, kurių pirmasis susijęs su Finansinio reglamento 197 straipsnio 2 dalies c punkto, siejamo su kvietimo teikti pasiūlymus 8.1 punktu, pažeidimu, antrasis – su to paties reglamento 197 straipsnio 3 dalies pažeidimu, o trečiasis su teisėtų lūkesčių apsaugos principo pažeidimu.
Savo sprendime Bendrasis Teismas patenkino ieškovės ieškinį ir nusprendė, kad ginčijamas sprendimas buvo priimtas pažeidžiant Finansinį reglamentą.
Šioje byloje Bendrojo Teismo pirmą kartą prašoma išaiškinti Finansinio reglamento 197 straipsnio 2 dalies c punktą (
4
), kuriame reglamentuojamas juridinio asmens statuso neturinčių subjektų dalyvavimas Europos Sąjungos kvietimuose teikti pasiūlymus.
Bendrojo Teismo vertinimas
Bendrasis Teismas pažymi, kad Finansinio reglamento 197 straipsnio 2 dalies c punkto tikslas – sudaryti sąlygas juridinio asmens statuso neturintiems subjektams lygiai taip pat kaip ir juridiniams asmenims dalyvauti Sąjungos kvietimuose teikti pasiūlymus. Taip jis pabrėžia, kad šio reglamento 196 straipsnio 1 dalies c punkte nurodyta informacija ir patvirtinamieji dokumentai, būtini siekiant įrodyti finansinį pajėgumą teikiant dotacijos paraišką ir kuriuos sudaro, be kita ko, trijų paskutinių finansinių metų, kurių sąskaitos yra uždarytos, pelno ir nuostolių ataskaita ir balansas, negali būti vieninteliai įrodymai patvirtinantys tokio pajėgumo buvimą. Aiškinant Finansinio reglamento 197 straipsnio 2 dalies c punktą taip, kad juridinio asmens statuso neturintys subjektai privalo pateikti įrodymų, kurie paprastai siejami su tokio statuso turėjimu, būtų pakenkta šios nuostatos veiksmingumui, nes jiems būtų sudaryta kliūčių dalyvauti teikiant dotacijų paraiškas.
Nors pateikti įrodymai turi leisti patikrinti, ar juridinio asmens statuso neturintis subjektas gali suteikti Sąjungos finansinių interesų apsaugos garantijas, kurios būtų lygiavertės juridinio asmens teikiamoms garantijoms, Bendrojo Teismo teigimu, Finansiniame reglamente nenumatyta, kad gali būti pateikti tik tie įrodymai, kurie įrodo, kad šie subjektai turi metines ataskaitas (balansą ir (arba) pelno ir nuostolių ataskaitą) arba savo banko sąskaitas.
(
1
)	Kvietimas teikti pasiūlymus VP/2020/008 (Information, consultation and participation of representatives of undertakings) (toliau – kvietimas teikti pasiūlymus).
(
2
)	2019 m. rugsėjo 16 d. Komisijos sprendimas C(2019) 6522 final dėl 2020 m. metinės dotacijų ir sutarčių, susijusių su konkrečiais „Užimtumo, socialinių reikalų ir įtraukties“ generalinio direktorato įgaliojimais ir prerogatyvomis, darbo programos priėmimo; jis laikytinas finansavimo sprendimu.
(
3
)	Pagal 2018 m. liepos 18 d. Europos Parlamento ir Tarybos reglamento (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES bei panaikinamas Reglamentas (ES, Euratomas) Nr. 966/2012 (OL L 193, 2018, p. 1; toliau – Finansinis reglamentas), 197 straipsnio 2 dalies c punktą.
(
4
)	Finansinio reglamento 197 straipsnio 2 dalies c punkte nustatyta, kad juridinio asmens statuso neturintys subjektai gali dalyvauti kvietime teikti pasiūlymus, su sąlyga, kad pateikia Sąjungos finansinių interesų apsaugos garantijas, lygiavertes juridinių asmenų teikiamoms garantijoms.